
	ŠAKIŲ RAJONO SAVIVALDYBĖS MERAS



POTVARKIS

DĖL ŠAKIŲ RAJONO SAVIVALDYBĖS INFORMAVIMO APIE PRIEDANGAS, ŽYMĖJIMO, PATEKIMO Į JAS, PARENGIMO IR NAUDOJIMO TVARKOS APRAŠO PATVIRTINIMO

[bookmark: Text3][bookmark: Text4][bookmark: Text2]2026 m. gegužės      d. Nr. MT-      
Šakiai


Vadovaudamasis Lietuvos Respublikos vietos savivaldos įstatymo 25 straipsnio 5 dalimi, Lietuvos Respublikos krizių valdymo ir civilinės saugos įstatymo 13 straipsnio 1 dalies 4 punktu, 28 straipsnio 6 punktu, Slėptuvių, kolektyvinės apsaugos statinių ir priedangų poreikio nustatymo, parinkimo, žymėjimo, jų parengties organizavimo ir naudojimo tvarkos aprašu, patvirtintu Lietuvos Respublikos Vyriausybės 2022 m. gruodžio 29 d. nutarimu Nr. 1317 „Dėl Lietuvos Respublikos krizių valdymo ir civilinės saugos įstatymo įgyvendinimo“, vadovaudamasis Šakių rajono savivaldybės mero 2026 m. gegužės 20 d. potvarkio Nr. MAK-48 ,,Dėl Raimondo Januševičiaus komandiruotės” 2 punktu:
1. T v i r t i n u Šakių rajono savivaldybės informavimo apie priedangas, žymėjimo, patekimo į jas, parengimo ir naudojimo tvarkos aprašą (pridedama).
2. N u r o d a u Šakių rajono savivaldybės administracijos patarėjui (parengties pareigūnui) Ričardui Stepaičiui su 1 punktu patvirtintu tvarkos aprašu supažindinti priedangų valdytojus.



Savivaldybės vicemeras,
pavaduojantis savivaldybės merą		                      			        Egidijus Peleckis



Parengė 
Administracijos patarėjas 
(parengties pareigūnas)

Ričardas Stepaitis
2026-05-25

Šakių rajono savivaldybės mero
2026 m. gegužės    d. potvarkiu
Nr. MT-     


ŠAKIŲ RAJONO SAVIVALDYBĖS INFORMAVIMO APIE PRIEDANGAS, ŽYMĖJIMO, PATEKIMO Į JAS, PARENGIMO IR NAUDOJIMO TVARKOS APRAŠAS


I SKYRIUS
BENDROSIOS NUOSTATOS

1. Šakių rajono savivaldybės informavimo apie priedangas, žymėjimo, patekimo į jas, parengimo ir naudojimo tvarkos aprašas nustato informavimo apie priedangas, žymėjimo, patekimo į jas, parengimo ir naudojimo tvarką.
2. Priedanga skirta gyventojams trumpą laiko tarpą (iki kelių valandų) išvengti gyvybei ir sveikatai pavojingų veiksnių oro pavojaus atveju.
3. Apraše vartojamos sąvokos suprantamos taip, kaip jos apibrėžtos Lietuvos Respublikos krizių valdymo ir civilinės saugos įstatyme ir kituose civilinę saugą reglamentuojančiuose teisės aktuose.

II SKYRIUS
INFORMAVIMAS APIE PRIEDANGAS, ŽYMĖJIMAS, 
PATEKIMAS Į JAS, PARENGIMAS IR NAUDOJIMAS

4. Savivaldybės meras arba jo įgaliotas asmuo organizuoja Savivaldybės gyventojų informavimą apie Savivaldybės teritorijoje esančias priedangas, patekimą į jas, jų parengimą, žymėjimą ir naudojimą. Teikiant šią informaciją atsižvelgiama į asmenų su negalia poreikius ir į užsieniečių, gyvenančių savivaldybėje, kalbos poreikius.
5. Visa aktuali informacija gyventojams apie priedangas teikiama Savivaldybės interneto svetainėje, nuoroda https://www.sakiai.lt/puslapiai/civiline-sauga-20180330050359, „Facebook“ socialinio tinklo paskyroje „Šakių rajono savivaldybė“, vietinėje žiniasklaidoje ir pan.
5. Savivaldybės administracijos Bendrųjų reikalų skyriaus kompiuterinių tinklų administratorius priedangų išdėstymą žemėlapyje nuolat atnaujina ir skelbia Savivaldybės interneto svetainėje, nuoroda – https://gis.sakiai.lt/mapguide/webgis/.
6. Savivaldybės administracijos seniūnijų seniūnai organizuoja visų priedangų, įtrauktų į Parinktų priedangų ir jų poreikio Šakių rajono savivaldybėje sąrašą (toliau – Sąrašas), žymėjimą specialiuoju priedangos žymėjimo ženklu ne vėliau kaip per 30 kalendorinių dienų nuo sąrašo patvirtinimo ar atnaujinimo. 
7. Ženklas tvirtinamas virš visų išorinio įėjimo durų į priedangą išorinės dalies 2–2,5 metro nuo žemės (grindų) aukštyje. Nesant galimybės tvirtinti ženklą virš šių durų, jis tvirtinamas ant durų ar artimiausio tam tinkamo objekto 1,75–2,5 metro nuo žemės (grindų) aukštyje.  
8. Jeigu įėjus į objektą, kuriame yra priedanga, ne iš karto į ją patenkama, tokio objekto viduje prie įėjimo tvirtinamas bent vienas ženklas su krypties rodykle, taip pat ženklas tvirtinamas virš vidinio įėjimo durų, už kurių yra priedanga, ar ant jų.
9. Kai objektai, kurie įtraukti į Sąrašą, nereikalingi priedangai, jie gali būti naudojami kitiems tikslams, tačiau prireikus turi būti paruošti naudoti kaip priedanga ne vėliau kaip per 12 valandų nuo tokios užduoties gavimo: 
9.1. Paruoštos priedangos patalpos:
9.1.1. turi būti neužkrautos nereikalingais daiktais ar kitomis atliekomis, prižiūrimos ir tvarkomos bei su elektros apšvietimu;
9.1.2. jeigu patalpose nėra tualeto, tam galima naudoti kibirą su dangčiu.
9.2. Priedangos patalpose turėtų būti:
9.2.1. pirminės gaisro gesinimo priemonės;
9.2.2. pirmosios medicininės pagalbos vaistinėlė;
9.2.3. alternatyvios apšvietimo priemonės: žibalinė lempa, žibintuvėlis ar žvakės;
9.2.4. priemonės atliekoms šalinti: šiukšlių maišai, sandariai užsidarantys kibirai ir pan.;
9.2.5. pagal galimybes iki 10 proc. priedangoje talpinamų žmonių skaičiaus paruoštos sėdimos vietos.
9.3. Priedangos valdytojui rekomenduojama parengti vietą (stendą, informacinę lentą), kurioje reikalui esant būtų skelbiama aktuali informacija esantiems priedangoje:
9.3.1. besislepiančių priedangoje elgesio taisyklės (priedas);
9.3.2. priedangos planas su pažymėtais įėjimo ir išėjimo keliais;
9.3.3. priedangos valdytojo arba jo įgalioto asmens bei kitų paskirtų atsakingų asmenų kontaktiniai duomenys;
9.3.4. priedangoje esančių priemonių (jeigu tokių yra) sąrašas;
9.3.5. išorinių bei vidaus inžinerinių tinklų planas su jų atjungimo schemomis.
10. Už priedangos parengimą trumpalaikei gyventojų apsaugai atsakingas priedangos valdytojas arba jo įgaliotas asmuo.
11. Priedangos valdytojas arba jo įgaliotas asmuo, organizuodamas gyventojų patekimą į priedangą, pagal galimybes sudaro tinkamas sąlygas patekti neįgaliesiems.
12. Priedangos valdytojas arba jo įgaliotas asmuo, kilus oro pavojui, nuo tiesioginio ir netiesioginio apšaudymo grėsmės karinės agresijos metu, užtikrina sklandų Savivaldybės gyventojų patekimą į priedangą bet kuriuo paros metu.
13. Priedangos valdytojas arba jo įgaliotas asmuo, kartu su tam tikslui skirtais darbuotojais, užtikrina atvykusių gyventojų trumpalaikį pasislėpimą: atvykusiųjų patekimą į patalpas, registravimą.
14. Priedangos valdytojas ne rečiau kaip kartą per metus įvertina priedangos žymėjimą, fizinę būklę, taip pat priedangos atitiktį Aplinkos ministro nustatytiems priedangų įrengimo reikalavimams ir apie nustatytus trūkumus per 5 darbo dienas nuo jų nustatymo informuoja Savivaldybės merą.

III SKYRIUS
BAIGIAMOSIOS NUOSTATOS

15. Savivaldybės meras kartu su Savivaldybės parengties pareigūnu ne rečiau kaip kartą per metus organizuoja civilinės saugos mokymus už priedangų parengtį ir naudojimą atsakingiems asmenims (priedangų valdytojams arba jų įgaliotiems asmenims), į šiuos mokymus metodinės pagalbos tikslais įtraukiant dalyvauti Priešgaisrinės apsaugos ir gelbėjimo departamento prie Vidaus reikalų ministerijos atstovus ir nevyriausybinių organizacijų, kurios atstovauja asmenų su negalia interesams, atstovus. 
16. Priedangos valdytojas apie planuojamus statybos ar remonto darbus, kurie galėtų turėti įtakos priedangai skirtoms patalpoms ar patekimui į jas, prieš mėnesį nuo tokių darbų planavimo pradžios privalo raštu informuoti Savivaldybės merą.
17. Konsultacijas priedangos paruošimo ir jos naudojimo klausimais teikia Savivaldybės administracijos patarėjas (parengties pareigūnas).
________________________

Šakių rajono savivaldybės informavimo apie priedangas, 
                                               žymėjimo, patekimo į jas, parengimo ir naudojimo tvarkos aprašo 
                                               priedas


ELGESIO PRIEDANGOJE TAISYKLĖS

1. Priedangoje privaloma griežtai laikytis elgesio priedangoje taisyklių ir tvarkos. 
2. Priedangoje esantys asmenys privalo vykdyti visus priedangos valdytojo ar jo įgalioto asmens nurodymus.
3. Griežtos tvarkos laikymasis priedangoje yra viena iš svarbių sąlygų, esančių žmonių saugai užtikrinti. 
4. Priedangoje draudžiama: 
4.1. be reikalo vaikščioti priedangos patalpose;
4.2. rūkyti, vartoti alkoholį, narkotines ir kitas psichotropines medžiagas;
4.3. savarankiškai įjungti ar išjungti apšvietimą, inžinerinius prietaisus ir jų tinklus;
4.4. savarankiškai uždegti atvirąją ugnį naudojančius šviesos ir šilumos šaltinius.
5. Priedangoje privaloma laikytis tylos. Suderinus su atsakinguoju asmeniu, galima organizuoti pokalbius, garsius skaitymus, naudotis ryšio priemonėmis.
6. Valgant ir geriant, privaloma laikytis maisto higienos reikalavimų.
7. Panaudojant rankinį ventiliatorių (jei toks yra), darbui su juo paimami darbingi žmonės, esantys priedangoje. 
8. Pilnai užpildytoje priedangoje 2–3 valandas vėdinimas nevykdomas. Po to ir vėliau, kas 2 valandas, esant galimybei atliekamas 15–20 min. patalpų vėdinimas. 
_______________________

